Lietuvos Respublikos Vyriausybė

nutarimas

DĖL LIETUVOS RESPUBLIKOS VYRIAUSYBĖS 2019 M. SAUSIO 23 D. NUTARIMO NR. 63 „DĖL VIEŠOSIOS GELEŽINKELIŲ INFRASTRUKTŪROS OBJEKTO STATYBOS“ PAKEITIMO

2019 m. gruodžio 11 d. Nr. 1266

Vilnius

Lietuvos Respublikos Vyriausybė n u t a r i a:

Pakeisti Lietuvos Respublikos Vyriausybės 2019 m. sausio 23 d. nutarimą Nr. 63 „Dėl viešosios geležinkelių infrastruktūros objekto statybos“ ir jį išdėstyti nauja redakcija:

„LIETUVOS RESPUBLIKOS VYRIAUSYBĖ

NUTARIMAS

DĖL NAUJO VIEŠOSIOS GELEŽINKELIŲ INFRASTRUKTŪROS OBJEKTO STATYBOS

Vadovaudamasi Lietuvos Respublikos geležinkelių transporto kodekso 5 straipsnio 1 dalimi, 9 straipsnio 1 dalimi, 23 straipsnio 1 dalimi ir 24 straipsnio 1 dalies 4 punktu, Lietuvos Respublikos Vyriausybė nutaria:

1. Pritarti naujo viešosios geležinkelių infrastruktūros objekto statybai – 1 520 mm pločio vėžės privažiuojamojo geležinkelio kelio valstybinės reikšmės magistralinių geležinkelių linijos Naujoji Vilnia–Turmantas–valstybės siena su Latvija 51 km (toliau – geležinkelio kelias) tiesimui, prireikus geležinkelio kelio signalizacijos, ryšių, elektros tiekimo, geležinkelių transporto eismo valdymo sistemų (toliau – geležinkelio kelio sistemos) įrengimui ir geležinkelio pervažos, esančios valstybinės reikšmės magistralinių geležinkelių linijoje Naujoji Vilnia–Turmantas–valstybės siena su Latvija 50,992 km (toliau – geležinkelio pervaža), rekonstrukcijai.

2. Pavesti Lietuvos Respublikos krašto apsaugos ministerijai vykdyti akcinės bendrovės „Lietuvos geležinkelių infrastruktūra“ darbų, skirtų iki 2020 m. vasario 1 d. geležinkelio keliui nutiesti, prireikus geležinkelio kelio sistemoms įrengti ir geležinkelio pervažai rekonstruoti, organizavimo priežiūrą.

3. Nustatyti, kad:

3.1. geležinkelio kelio tiesimo, prireikus geležinkelio kelio sistemų įrengimo darbai finansuojami iš Krašto apsaugos ministerijai skiriamų valstybės biudžeto asignavimų;

3.2. geležinkelio pervažos rekonstrukcijos darbai lygiomis dalimis finansuojami iš Krašto apsaugos ministerijai skiriamų valstybės biudžeto asignavimų ir akcinės bendrovės „Lietuvos geležinkelių infrastruktūra“ lėšų;

3.3. geležinkelio kelią, geležinkelio kelio sistemas, jeigu tokios sistemos būtų įrengtos, taip pat kitą turtą, jeigu toks būtų sukurtas šio nutarimo 1 punkte nurodyto viešosios geležinkelių infrastruktūros objekto statybos metu, akcinė bendrovė „Lietuvos geležinkelių infrastruktūra“ Lietuvos Respublikos statybos įstatymo nustatyta tvarka įregistruoja Nekilnojamojo turto registre Lietuvos valstybės nuosavybės teise, o Lietuvos Respublikos susisiekimo ministerija šiame papunktyje nurodytus objektus perduoda akcinei bendrovei „Lietuvos geležinkelių infrastruktūra“ pagal patikėjimo sutartį.“

Ministras Pirmininkas Saulius Skvernelis

Susisiekimo ministras Jaroslav Narkevič